b'\n_START_ARTICLE_\nOperacija Hydra\n_START_PARAGRAPH_\nOperacija Hydra je bila zavezni\xc5\xa1ka voja\xc5\xa1ka operacija, katere glavni cilj je bil uni\xc4\x8denje preizkusnega poligona za raketno oro\xc5\xbeje tretjega rajha na otoku Peenem\xc3\xbcnde. Operacijo je izvedla britanska RAF v no\xc4\x8di s 16. na 17. avgust 1943.\n_START_SECTION_\nNapad\n_START_PARAGRAPH_\nVodja operacije je bil britanski zra\xc4\x8dni mar\xc5\xa1al Arthur Harris, ki je tik pred operacijo nad Berlin poslal 20 Mosquitov, ki so nad mesto odvrgli svetlobne rakete, ki so jih sicer odmetavali pred prvim valom bombnikov, da so s tem ozna\xc4\x8dili pomembne cilje. Zvija\xc4\x8da je uspela, saj so Nemci nad Berlin poslali kar 203 no\xc4\x8dne lovce._NEWLINE_Medtem je 597 bombnikov Avro Lancaster in Vickers Wellington v prvi no\xc4\x8dni operaciji RAF poletelo proti svojemu cilju. Napad je potekal v treh valovih, med katerimi so bombniki nad objekte odvrgli 1593 ton eksplozivnih in 281 ton za\xc5\xbeigalnih bomb.\n_START_SECTION_\nPosledice\n_START_PARAGRAPH_\nNem\xc5\xa1ki lovci so se vme\xc5\xa1ali \xc5\xa1ele, ko je tretji val bombnikov za\xc4\x8del bombardirati cilje in so sestrelili 40 britanskih letal. Kljub temu je v operaciji Hydra \xc5\xbeivljenje izgubilo 735 ljudi, po ve\xc4\x8dini sovjetskih vojnih ujetnikov, ki so jih nemci prisilno uporabili za delo. \xc5\xbdivljenje je izgubilo tudi nekaj nem\xc5\xa1kih znanstvenikov, od katerih je najpomembnej\xc5\xa1i dr. Walther Thiel, vodja programa raketnih motorjev._NEWLINE_Akcija je bila z moralnega in takti\xc4\x8dnega vidika sicer uspe\xc5\xa1na, kljub temu pa v napadu Britanci niso uni\xc4\x8dili kanala za aerodinami\xc4\x8dne preizkuse, preizkusnih poligonov in stavbe za meritve. Prav tako so nepo\xc5\xa1kodovani ostali objekti za razvoj in izdelavo raket V-1 in reaktivnih letal._NEWLINE_Zaradi moralne odgovornosti za napad si je 19. avgusta \xc5\xbeivljenje vzel najtesnej\xc5\xa1i G\xc3\xb6ringov sodelavec, predstojnik general\xc5\xa1taba nem\xc5\xa1kega vojnega letalstva, generalpolkovnik Hans Jeschonnek.'